VSL Dopolnilni sklep I Cp 874/2021
Datum: 2021-11-10T01:00:00.000+01:00
ecli: ECLI:SI:VSLJ:2021:I.CP.874.2021.1.COR
sodisce: Višje sodišče v Ljubljani
oddelek: Civilni oddelek
institut: dopolnilni sklep o stroških - popravni sklep o stroških postopka
jedro: Dopolnilni sklep glede izreka o stroških.
zveza: ZPP člen 325, 325/1, 328, 328/1

## Jedro

Dopolnilni sklep glede izreka o stroških.

## Izrek

Predlogu se ugodi in se sodba Višjega sodišča v Ljubljani I Cp 874/2021 z dne 1. 9. 2021 dopolni tako, da se doda IV. točka izreka, ki se glasi: „IV. Tožeča stranka je dolžna prvotoženi stranki v roku 15 dni povrniti 1.005 EUR stroškov za sodno takso za pritožbo, v primeru zamude z zakonskimi zamudnimi obrestmi od poteka roka za prostovoljno izpolnitev obveznosti dalje do plačila.„

## Obrazložitev

1. Višje sodišče v Ljubljani je s sodbo I Cp 874/2021 odločilo o pritožbi tožeče in prvotožene stranke in pritožbo tožeče stranke zavrnilo, pritožbi prvotožene stranke pa je ugodilo in hkrati sklenilo, da je tožeča stranka dolžna v roku 15 dni prvotoženi stranki plačati 1.399,04 EUR stroškov pritožbenega postopka.

2. Prvotožena stranka je dne 12. 10. 2021 priporočeno po pošti poslala predlog, da sodišče odloči tudi o priglašenem pritožbenem strošku taksi za pritožbo in o tem izda popravni sklep. Prilaga potrdilo o plačani taksi za pritožbo v višini 1.005 EUR.

3. Predlog je utemeljen.

4. V skladu s 328. členom ZPP sodišče izda popravni sklep kadar gre za napake v imenih in številkah ter druge očitne pisne in računske pomote, pomanjkljivosti glede oblike in neskladnost prepisa sodbe z izvirnikom, kar v predmetni zadevi ne gre, saj pritožbeno sodišče o o zahtevku za povrnitev takse za pritožbo sploh ni odločalo, pa bi moralo (prvi odstavek 325. člena ZPP). V takem primeru lahko stranka v petnajstih dneh od prejema sodbe predlaga pravdnemu sodišču, naj se sodba dopolni. Prvotožena stranka je v navedenem roku predlog poslala sodišču. Pritožbeno sodišče zato predmetni predlog šteje za pravočasen predlog prvotožene stranke, naj se sodba dopolni (tretji odstavek 327. člena ZPP).

5. Kot izhaja iz zaznamka na pritožbi prvotožene stranke (listovna številka 414) je prvotožena stranka ob vložitvi pritožbe plačala sodbo takso za pritožbo v višini 1.005,00 EUR. V okviru stroškovnika za stroške na pritožbeni stopnji je priglasila tudi strošek sodnih taks, o čemer pa pritožbeno sodišče s sodbo I Cp 874/2021 z dne 1. 9. 2021 ni odločalo, zato o tem odloča s predmetnim sklepom. Prvotožena stranka je s pritožbo uspela, zato ji je tožeča stranka dolžna povrniti tudi strošek takse za pritožbo v višini 1.005 EUR (154. v zvezi s 165. členom ZPP). Ta strošek mora tožeča stranka plačati v roku 15 dni (prvi in drugi odstavek 313. člena ZPP), če zamudi, pa gredo od izteka tega roka še zahtevane zakonske zamudne obresti (prvi odstavek 299. člena in prvi odstavek 378. člena OZ).